സെവന് സമുറായ് സെവന് സമുറായ്, ജാപ്പനീസ് ഇതിഹാസ ചലച്ചിത്ര സംവിധായകന് അകിര കുറൊസാവ 19101998 ലോകത്തിനു സമ്മാനിച്ച അതുല്യ ക്ലാസിക്. സിനിമ പ്രേമികള് ഇന്നും പഠനവിഷമാക്കികൊണ്ടിരിക്കുന്ന ലോക ക്ലാസിക്കുകളിലൊന്ന്. 1954ലായിരുന്നു സെവന് സമുറായ് ഇറങ്ങിയത്. ജപ്പാനിലെ ഒരു പര്വത അടിവാരത്തില് കര്ഷകര് പൊന്നുവിളയിക്കുന്ന ഗ്രാമം. വിളവെടുപ്പിനുശേഷം അവിടെ കൊള്ളയടിക്കാനൊരുങ്ങുന്ന കൊള്ളസംഘം. അവരെ നേരിടുന്ന ഏഴ് യോദ്ധാക്കളുടെ പോരാട്ട കഥയാണു സെവന് സമുറായ്. ഈ സിനിമയുടെ ചുവടുപറ്റിയാണ് അമിതാഭ് ബച്ചന്റെ ബോളിവുഡ് സൂപ്പര് ഹിറ്റ് ഷോലെ ഇറങ്ങിയതുപോലും... ടോക്കിയോ ഒളിന്പിക്സ് കൊടിയിറങ്ങിയപ്പോള് ഇന്ത്യക്കു ലഭിച്ചത് അത്ലറ്റിക്സിലെ ചരിത്ര സ്വര്ണം ഉള്പ്പെടെ ഏഴ് മെഡല്. ഒളിന്പിക് ചരിത്രത്തില് ഇന്ത്യയുടെ ഏറ്റവും മികച്ച മെഡല് നേട്ടമാണു ടോക്കിയോയില് കണ്ടത്. ജാപ്പനീസ് മണ്ണില് ഇന്ത്യക്കായി മെഡല് സ്വന്തമാക്കിയ ഏഴ് സമുറായ്കളെക്കുറിച്ച്... നീരജ് ചോപ്ര ഓഗസ്റ്റ് ഏഴ്: ഒളിന്പിക് ചരിത്രത്തില് ഇന്ത്യ അത്ലറ്റിക്സിലൂടെ സ്വന്തമാക്കിയ ആദ്യ മെഡലാണ് നീരജ് ചോപ്രയുടെ ജാവലിന് ത്രോ സ്വര്ണം. 2008ല് ഷൂട്ടിംഗിലൂടെ അഭിനവ് ബിന്ദ്ര സ്വര്ണം നേടിയശേഷം ചരിത്രത്തില് ഇന്ത്യയുടെ രണ്ടാമത്തെ വ്യക്തിഗത സ്വര്ണം. 87.58 മീറ്റര് ജാവലിന് പായിച്ചായിരുന്നു നീരജ് ടോക്കിയോയില് ഇന്ത്യന് ദേശീയ ഗാനം മുഴക്കിയത്. ഒളിന്പിക് ചരിത്രത്തില് ഇന്ത്യയുടെ 10ാമത് സ്വര്ണായിരുന്നു അത്. മീരബായ് ചാനു ജൂലൈ 24: ഒളിന്പിക്സ് ഭാരോദ്വഹനത്തിലൂടെ ഇന്ത്യ സ്വന്തമാക്കുന്ന രണ്ടാമത്തെ മാത്രം മെഡലായിരുന്നു മീരബായ് ചാനുവിന്റെ വെള്ളി. വനിതാ 49 കിലോഗ്രാം വിഭാഗത്തില് 202 കിലോഗ്രാം ഉയര്ത്തിയായിരുന്നു മീരബായ് ചാനു ഇന്ത്യക്ക് വെള്ളി സമ്മാനിച്ചത്. 2000 സിഡ്നി ഒളിന്പിക്സില് കര്ണം മല്ലേശ്വരിയുടെ വെങ്കലമാണ് ഒളിന്പിക് ചരിത്രത്തില് ഇന്ത്യയുടെ ആദ്യ ഭാരോദ്വഹന മെഡല്. പി.വി. സിന്ധു ഓഗസ്റ്റ് ഒന്ന്: ഒളിന്പിക്സില് തുടര്ച്ചയായി രണ്ടു മെഡല് സ്വന്തമാക്കുന്ന ആദ്യ ഇന്ത്യന് വനിത എന്ന ചരിത്രം കുറിച്ചായിരുന്നു ബാഡ്മിന്റണ് സിംഗിള്സില് പി.വി. സിന്ധുവിന്റെ വെങ്കല നേട്ടം. സെമിയില് പരാജയപ്പെട്ട സിന്ധു, വെങ്കല മെഡല് പോരാട്ടത്തില് 2113, 2115ന് ചൈനയുടെ ബിംഗ്ജിയൊവൊയെ കീഴടക്കി. 2016 റിയോ ഒളിന്പിക്സില് സിന്ധു വെള്ളി നേടിയിരുന്നു. രവികുമാര് ദാഹിയ ഓഗസ്റ്റ് അഞ്ച്: ടോക്കിയോയില് ഇന്ത്യയുടെ രണ്ടാമത്തെ വെള്ളി മെഡലാണ് പുരുഷ 57 കിലോഗ്രാം ഫ്രിസ്റ്റൈല് ഗുസ്തിയിലൂടെ രവികുമാര് ദാഹിയ കഴുത്തിലണിഞ്ഞത്. ഒളിന്പിക്സ് ഗുസ്തിയില് ഫൈനലില് പ്രവേശിക്കുന്ന രണ്ടാമന് എന്ന നേട്ടവും രവികുമാര് സ്വന്തമാക്കി. 2012ല് സുശീല് കുമാര് ഫൈനലില് പ്രവേശിച്ചിരുന്നു. അന്നും വെള്ളിയായിരുന്നു ഫലം. ലവ്ലിന ഓഗസ്റ്റ് നാല്: ഒളിന്പിക്സ് ചരിത്രത്തില് ഇന്ത്യ ബോക്സിംഗിലൂടെ നേടുന്ന മൂന്നാമത്തെ വെങ്കലമാണ് ലവ്ലിന ബൊര്ഗൊഹെയ്നിലൂടെ ടോക്കിയോയില് പിറന്നത്. വനിതകളുടെ 69 കിലോഗ്രാം വിഭാഗത്തിലായിരുന്നു ഇന്ത്യന് താരത്തിന്റെ വെങ്കലം. വിജേന്ദര് സിംഗ് 2008, മേരി കോം 2012 എന്നിവരാണ് മുന്പ് ഇടിക്കൂട്ടില്നിന്ന് ഇന്ത്യക്കു മെഡല് സമ്മാനിച്ചത്. ബജ്റംഗ് പൂനിയ ഓഗസ്റ്റ് ഏഴ്: ടോക്കിയോയില് ഇന്ത്യയുടെ സുവര്ണ ദിനമായ ഓഗസ്റ്റ് ഏഴിനായിരുന്നു ഗുസ്തി പിടിച്ച് ബജ്റംഗ് പൂനിയ വെങ്കലം സ്വന്തമാക്കിയത്. പുരുഷ 65 കിലോഗ്രാം ഫ്രീസ്റ്റൈലിലായിരുന്നു ബജ്റംഗിന്റെ വെങ്കലം. ഒളിന്പിക് ചരിത്രത്തില് ഗുസ്തിയിലൂടെ ഇന്ത്യ നേടുന്ന ഏഴാമത് രണ്ട് വെള്ളിയും അഞ്ച് വെങ്കലവും മെഡലാണിത്. ശ്രീജേഷ് ഓഗസ്റ്റ് അഞ്ച്: നീണ്ട 41 വര്ഷത്തെ കാത്തിരിപ്പിനുശേഷം ഇന്ത്യക്ക് ഒളിന്പിക് ഹോക്കിയില് ലഭിച്ച മെഡലാണ് ടോക്കിയോയിലെ വെങ്കലം. ഗോള്വല കാത്ത മലയാളി താരം പി.ആര്. ശ്രീജേഷിന്റെ മികവിലായിരുന്നു ഇന്ത്യന് ടീമിന്റെ വെങ്കല നേട്ടം. മാനുവല് ഫ്രെഡറിക്കിനുശേഷം 1972 ഒളിന്പിക് മെഡല് നേടുന്ന ഏക മലയാളിയാണ് ശ്രീജേഷ്. വെങ്കല മെഡല് പോരാട്ടത്തില് ഇന്ത്യ 54ന് ജര്മനിയെ തകര്ത്തു.